નવસારીમાં વર્ષોથી સાંકડા રસ્તાઓને કારણે વધતી જતી ટ્રાફિક સમસ્યા અને તેમાં પણ શહેરના મુખ્ય રસ્તાઓ ઉપર બિન્દાસ બેસી રહેતા રખડતા ઢોરોને લઇને નવસારીજનો ત્રાહીમામ પોકારી ઉઠ્યા છે. ગત દિવસોમાં શહેરના પ્રબુધ્ધ નાગરીકોએ પણ રખડતા ઢોરો મુદૃ કમર કસી હતી અને નવસારી પાલિકાના શાસકો તેમજ જિલ્લા કલેક્ટરને રજૂઆત કરી વહેલી તકે કાયમી ઉકેલ લાવવાની માંગણી કરી હતી. પરંતુ નવસારી નગર પાલિકાના શાસકોના પેટનું પાણી હાલતુ નથી. જ્યારે પણ રખડતા ઢોર મુદૃ શહેરીજનો દ્વારા અવાજ ઉઠાવવામાં આવે કે ફરિયાદો ઉઠે, ત્યારે બે ત્રણ દિવસ ઢોરોને ડબ્બે પુરવાની કામગીરીમાં પાલિકાના કર્મચારીઓ જાતરાઇ જાય છે. પરંતુ જેવો મુદૃ લોકોના મગજમાંથી ઉતરે કે શાંત પડે પાલિકા ઢોરોને ભુલી જાય છે, જેના કારણે ફરી રખડતા ઢોરો રસ્તાઓ ઉપર સભા ભરીને બેઠેલા જાવા મળે છે.